ANTIMIKROBINIŲ VAISTŲ VARTOJIMO VALDYMO MODELIO BANDOMOJO DIEGIMO VERTINIMO PASLAUGOS

TECHNINĖ SPECIFIKACIJA

I. BENDROJI DALIS

1. Perkančioji organizacija - Higienos institutas 
2. Informacija apie vykdomą projektą - Paslaugos perkamos įgyvendinant Perkančiosios organizacijos koordinuojamą  Pažangos įgyvendinimo projektą „Antimikrobinio atsparumo valdymo plėtojimas“ (toliau - Projektas), kuriuo siekiama užtikrinti antimikrobinio atsparumo valdymo gerinimą šalyje. Projektas skirtas asmens  sveikatos priežiūros įstaigoms (ASPĮ) ir jų sveikatos priežiūros specialistams. Europos prevencijos ir kontrolės centro (ECDC) duomenimis, antimikrobinis atsparumas pasaulyje ir ES šalyse didėja ir tampa vis svarbesne visuomenės sveikatos problema. Situacija Lietuvoje taip pat nėra palanki. Šią problemą planuojama spręsti sukuriant ir diegiant antimikrobinio atsparumo valdymui skirtas priemones  – pasinaudojus gerąja užsienio šalių praktika ir patirtimi bei mokslo įrodymais projekto metu bus sukurti ir pradėti diegti stacionarinėse ASPĮ du modeliai: antimikrobinių vaistų vartojimo valdymo ir infekcijų prevencijos ir valdymo stacionarinėse ASPĮ modeliai. Siekiant sėkmingai diegti modelius, bus tobulinama sveikatos priežiūros specialistų kvalifikacija Lietuvoje vyksiančių ir užsienio šalių renginiuose, rengiama metodinė medžiaga ir organizuojami mokymai.  

II. PIRKIMO OBJEKTAS

3.  Pirkimo objektas – antimikrobinių vaistų vartojimo valdymo modelio (toliau – Modelio) bandomojo diegimo stacionarinėse asmens sveikatos priežiūros įstaigose (toliau – ASPĮ) vertinimo ir rekomendacijų dėl Modelio koregavimo ir plėtros nacionaliniu mastu, įskaitant įteisinimo galimybes, parengimo paslaugos.
4. [bookmark: _Hlk205993724]Paslaugų tikslas – atlikti Modelio bandomojo diegimo 10 ASPĮ vertinimą ir pateikti vertinimo ataskaitą. Remiantis vertinimo ataskaita Modelio diegimas bus įgyvendinamas visose Lietuvos stacionarinėse ASPĮ.
5. Paslaugų uždaviniai ir reikalavimai:
	5.1. Sukurti kiekybinio tyrimo klausimyną, skirtą Modelio diegime dalyvavusių ASPĮ ￼antimikrobinius vaistus skiriančių gydytojų apklausai, kuria siekiama įvertinti Modelio poveikį klinikinei praktikai.
	5.1.1. Klausimynas turi atspindėti šias klausimų grupes:

	Klausimų grupės 

	Demografiniai (amžius, lytis, įstaigos lygis, skyrius, kuriame dirba, pareigos)

	Informuotumas (ar žino, jog įstaigoje vykdomos antimikrobinių vaistų vartojimo valdymo veiklos, patvirtintas antibiotikų skyrimo rekomendacijas, jų pasiekiamumą)

	Modelio poveikis klinikiniams sprendimams (ar dažniau antibiotikų skyrimas  grindžiamas rekomendacijomis, peržiūrimas gydymas po 48-72 val., koreguojamas pagal mikrobiologinių tyrimų rezultatus, ar Modelio diegimas padėjo racionaliau skirti antibiotikus)

	Diagnostikos taikymas (ar prieš pradedant antibiotikų terapiją dažniau atliekami reikalingi mikrobiologiniai tyrimai, diagnostiniai tyrimai dažniau naudojami antibiotikų terapijai pagrįsti)

	Mokymai (ar dalyvavo mokymuose antimikrobinių vaistų skyrimo tema, ar jie buvo naudingi, ar reikalingi mokymai)

	Grįžtamasis ryšys (ar buvo pristatomi Modelio diegimo, vykdomų antibiotikų skyrimo auditų rezultatai)



5.1.2. Klausimynas turi būti suderintas su Perkančiąja organizacija. 
	5.2. Sukurti kokybinio tyrimo planą, skirtą Modelio diegime dalyvavusių ASPĮ antimikrobinių vaistų vartojimo valdymo komiteto nariams, siekiant įvertinti Modelio diegimo naudą. 
	5.2.1. Tyrimo plane turi atsispindėti visi Modelio aprašyme (1 priedas) pateikti elementai ir jų įgyvendinimas.
5.2.2. Kokybinio tyrimo planas turi būti suderintas su Perkančiąja organizacija. 
5.3. Atlikti kiekybinį tyrimą. 
5.3.1. Tyrimo populiacija – Modelio diegime dalyvavusių ASPĮ antimikrobinius vaistus skiriantys gydytojai. 
5.3.2. Tyrimo imties dydis turi būti reprezentatyvus ir priklauso nuo ASPĮ dydžio. 
5.3.3. Tyrimo metodas – anketinė apklausa. 
5.4. Atlikti kokybinį tyrimą.
	5.4.1. Tyrimo populiacija – Modelio diegime dalyvavusių ASPĮ antimikrobinių vaistų vartojimo valdymo komiteto nariai, administracijos atstovai. 
	5.4.2. Tyrimo imtis – 2 grupės (Respublikinės / universitetinės ASPĮ ir regioninės / rajoninės / palaikomojo gydymo ir slaugos ASPĮ). 
5.4.3. Tyrimo metodas – fokus grupės. 
5.5. Parengti tarpinę ataskaitą Modelio diegimo vertinimo ataskaitą (1 vnt.). 
	5.5.1. Suorganizuoti diskusiją tarpinės vertinimo ataskaitos projektui aptarti:
	5.5.1.1. diskusijos trukmė 2 – 3 val.;
	5.5.1.2. preliminarus dalyvių skaičius – 20-30 asmenų (Modelio diegime dalyvavusių asmens sveikatos priežiūros įstaigų atstovai,  Sveikatos apsaugos ministerijos atstovai, Perkančiosios organizacijos atstovai);  
	5.5.1.3. Diskusijos dalyvių sąrašą Paslaugų teikėjas suderina su Perkančiąja organizacija likus ne mažiau nei 5 darbo dienoms iki renginio;
5.5.1.4. diskusiją moderuoja Paslaugų teikėjas;
	5.5.1.5. visus organizacinius darbus, susijusius su diskusijos vietos parinkimu atlieka Paslaugų teikėjas.
	5.6. Parengti baigiamąją Modelio diegimo vertinimo ataskaitą atsižvelgiant į Perkančiosios organizacijos pastabas (1 vnt.). Ataskaitoje turi atsispindėti: 
5.6.1. Kiekybinio tyrimo rezultatai. 
5.6.2. Kokybinio tyrimo rezultatai. 
5.6.3. Rezultatų palyginimas pagal ASPĮ lygius (respublikinės / universitetinės, regioninės / rajoninės / palaikomojo gydymo ir slaugos).
5.7. Modelio diegimo vertinimo ataskaitos turinys turi apimti: Modelio įgyvendinimo apimtį ir kokybę kiekvienoje ligoninėje (kiek buvo įdiegti Modelio numatyti organizaciniai, klinikiniai ir stebėsenos elementai); Modelio poveikio antibiotikų skyrimo ir vartojimo praktikai nustatymą; Modelio priimtinumo, įgyvendinamumo ir tvarumo vertinimą; sėkmės veiksnius bei kliūtis; rekomendacijas Modelio koregavimui ir plėtrai nacionaliniu mastu, įskaitant įteisinimo galimybes.
	5.8. Modelio diegimo vertinimo ataskaita turi būti parengta A4 formatu, ne mažiau nei 40 puslapių apimties.
	5.9. Paslaugos teikėjas turi perduoti Perkančiajai organizacijai transkribuotus kokybinio tyrimo duomenis. 
5.10. Antimikrobinių vaistų vartojimo valdymo modelio bandomojo diegimo vertinime negali dalyvauti ekspertai, kurie dalyvavo šio modelio išbandyme savo įstaigoje.
6. Rezultatai:
6.1. Parengtas ir su Perkančiąja organizacija suderintas kiekybinio tyrimo klausimynas – iki 2026 m. rugsėjo 30 d. (1 vnt.). 
6.2. Parengtas ir su Perkančiąja organizacija suderintas kokybinio tyrimo planas  –  iki 2026 m. rugsėjo 30 d. (1 vnt.). 
6.3. Tarpinė Modelio diegimo vertinimo ataskaita  ir rekomendacijos dėl Modelio koregavimo ir plėtros nacionaliniu mastu, įskaitant įteisinimo galimybes, turi būti pateikta Perkančiajai organizacijai iki 2026 m. gruodžio 15 d. (1 vnt.). 
6.4. Tarpinės ataskaitos ir rekomendacijų dėl Modelio koregavimo ir plėtros nacionaliniu mastu, įskaitant įteisinimo galimybes, pristatymas Perkančiajai organizacijai (gyvai arba nuotoliu) – iki 2027 m. sausio 29 d. 
6.5. Modelio diegimo baigiamoji ataskaita ir rekomendacijos dėl Modelio koregavimo ir plėtros nacionaliniu mastu, įskaitant įteisinimo galimybes, turi būti pateikta ir suderinta su  Perkančiąja organizacija jos nurodytu el. paštu iki 2027 m. kovo 1 d. (1 vnt.).  

III. SUTARTIES VIETA IR TRUKMĖ

7. [bookmark: _Hlk166834670] Paslaugų teikimo vieta – Vilnius.
8. Autorinės teisės:
8.1.  Paslaugų teikėjas nuo Paslaugų perdavimo – priėmimo akto pasirašymo momento perleidžia išimtinai Perkančiajai organizacijai visas autoriaus turtines teises į Paslaugų perdavimo-priėmimo aktu perduodamus Paslaugų rezultatus, įskaitant, bet neapsiribojant: atgaminti Paslaugų rezultatus bet kokia forma ar būdu, registruoti nuosavu prekės ženklu, dizainu ir/ar kitu registruotinu intelektinės nuosavybės objektu, adaptuoti ar kitaip perdirbti juos, platinti jų originalus ar jų kopijas parduodant, nuomojant, teikiant panaudai ar kitaip perduodant nuosavybėn arba valdyti bet kuriems tretiesiems asmenims, taip pat importuojant, eksportuojant, transliuoti, retransliuoti ir kitaip viešai rodyti bei skelbti juos, įskaitant jų padarymą viešai prieinamu kompiuterių tinklais.
8.2.  Autoriaus turtines teises į Paslaugų rezultatus Paslaugų teikėjas perduoda Perkančiajai organizacijai visam autorių teisių galiojimo terminui bei neribojant teritorijos. Atlyginimas už šios Sutarties pagrindu Perkančiajai organizacijai perleidžiamas autoriaus turtines teises yra įskaičiuotas į Paslaugų kainą ir už tokias teises, ir/ar jų naudojimą, ir/ar jų perleidimą Paslaugų teikėjas nei Sutarties galiojimo metu, nei jai pasibaigus ar nutraukus ateityje nereikalaus iš Perkančiosios organizacijos jokių papildomų mokėjimų ar mokesčių.
8.3.  Jeigu Sutarties vykdymo metu Paslaugų rezultatams sukurti Paslaugų teikėjas naudoja kitiems asmenims priklausančius intelektinės nuosavybės objektus, Paslaugų teikėjas yra visiškai atsakingas tiek Perkančiajai organizacijai, tiek ir tretiesiems asmenims už jų kūrinių bei kitos medžiagos, skirtos Sutarties vykdymo metu numatytiems Paslaugų rezultatams sukurti, naudojimo bei perdavimo Perkančiajai organizacijai teisėtumą. Paslaugų teikėjas prisiima atsakomybę už pretenzijas ar ieškinius, kylančius iš santykių su teisių turėtojais bei kitais trečiaisiais asmenimis dėl intelektinės nuosavybės teisių pažeidimo, susijusio su Sutarties vykdymo metu Perkančiajai organizacijai perduodamais Paslaugų rezultatais ir turtinėmis teisėmis į juos, ir įsipareigoja atlyginti Perkančiajai organizacijai jo dėl to patirtus nuostolius.
8.4.  Visų autoriaus turtinių teisių ir/ar kitų intelektinės nuosavybės teisių perleidimas pagal šią Sutartį yra išimtinis ir Paslaugų teikėjas neturi teisės suteikti tokių teisių į visus ir bet kuriuos Paslaugų rezultatus ir/ar atskirus jų elementus bet kuriems tretiesiems asmenims ir/ar pats naudotis tokiomis teisėmis.
9. Asmens duomenų tvarkymas - Paslaugų teikėjas, teikdamas paslaugas, privalo laikytis ir įgyvendinti 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo, kitų teisės aktų, reglamentuojančių asmens duomenų apsaugą, reikalavimų.
10. Minimalūs aplinkos apsaugos kriterijai, kurie taikomi paslaugoms - Vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 ,,Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (aktuali redakcija 2022 m. gruodžio 13 d. įsakymas Nr. D1-401) 4 punktu, Pirkimas laikomas žaliuoju, nes tenkina 4.4.3 papunktyje nustatytą sąlygą t. y. perkama tik nematerialaus pobūdžio (intelektinė) paslauga, nesusijusi su materialaus objekto sukūrimu, kurios teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos.
11. Paslaugos turi būti suteiktos iki 2027 m. kovo 1 d.


                                                        _____________________________

